stanford-oval/wikipedia huggingface dataset:
Tullio Levi-Civita
Elämä ja ura

Levi-Civita syntyi Padovassa juutalaiseen perheeseen ja oli asianajaja ja myöhemmän Italian kuningaskunnan senaattorin Giacomo Levi-Civitan poika. Hän valmistui vuonna 1892 Padovan yliopiston matemaattisesta tiedekunnasta Gregorio Ricci-Curbastron ohjauksessa. Vuonna 1894 hän suoritti opettajan tutkinnon. Vuonna 1898 hänet nimitettiin Padovaan professoriksi. Hän pysyi tässä virassa vuoteen 1918 asti, jolloin hänet nimitettiin Rooman yliopiston professoriksi. Levi-Civita oli yksi ensimmäisen maailmansodan jälkeisten teknillisen mekaniikan kansainvälisten kongressien johtohahmoista. Vuonna 1931 kaikkien italialaisten professorien oli annettava fasismille vannottu vala. Levi-Civita vannoi valan moraalisista vastustuksistaan huolimatta. Hän luennoi Yhdysvalloissa ja antoi haastattelun, jota pidettiin Italiaa kohtaan kriittisenä. Hänet kutsuttiin takaisin Italiaan, mutta koska hänellä oli johtava kansainvälinen asema, Italian hallitus ei halunnut reagoida liian voimakkaasti. Lopulta syyskuussa 1938 Italian rotulaki, joka sulki juutalaistaustaiset pois yliopistoista, tuli voimaan ja Levi-Civita erotettiin professuuristaan ja estettiin osallistumasta kansainvälisiin tiedekongresseihin.
Levi-Civita kehitti Ricci-Curbastron kanssa tensorilaskennan, jonka he esittivät 1900 teoksessa Méthodes de calcul differéntiel absolu et leurs applications. Tensorilaskennasta tuli myöhemmin yleisen suhteellisuusteorian tärkein matemaattinen apuväline, ja se vaikutti myös voimakkaasti differentiaaligeometrian kehitykseen. Hän työskenteli myös laajasti kolmen kappaleen probleeman parissa ja kirjoitti vuonna 1931 kirjan tavallisista ja osittaisdifferentiaaliyhtälöistä.
Aiheesta muualla

Kuvia tai muita tiedostoja aiheesta Tullio Levi-Civita Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Israel  Yhdysvallat  Ruotsi  Latvia  Tšekki  Australia  Alankomaat  Puola  Portugali  Vatikaani 
Tieteilijät:  CiNii  Leopoldina  MathSciNet  Mathematics Genealogy Project  Scopus  zbMATH 
Henkilöt:  Dizionario Biografico degli Italiani  Deutsche Biographie  DDB  Trove 
Muut:  SNAC  IdRef
Paroksetiini

| --- | --- |


Paroksetiini
Systemaattinen (IUPAC) nimi
(3S,4R)-3-[(2H-1,3-bentsodioksol-5-yylioksi)metyyli]-4-(4-fluorifenyyli)-piperidiini
Tunnisteet
CAS-numero: 61869-08-7
ATC-koodi: N06AB05
PubChem CID: 43815
DrugBank: DB00715
Kemialliset tiedot
Kaava: C19H20NFO3 
Moolimassa: 374.8
Farmakokineettiset tiedot
Hyötyosuus: Täydellinen imeytyminen GI:stä, mutta laaja ensi-vaiheen-metabolisaatio maksassa; maksimikonsentraatio 4.9 (ruoan kanssa) – 6.4 tuntia (paasto)
Metabolia: laaja, enimmäkseen hepaattinen
Puoliintumisaika: 24 tuntia (vaihteluväli 3–65 tuntia) lähde?
Ekskreetio: 66 % virtsa, 37 % sappi
Terapeuttiset näkökohdat
Lupatiedot:  US
Raskauskategoria:  D(US) 
Reseptiluokitus:  Reseptivalmiste
Antotapa: suun kautta
Paroksetiini (Suomessa valmistenimillä Optipar, Paroxetin Orion ja Seroxat) on selektiivinen serotoniinin takaisinoton estäjä (SSRI), jolla lääkitään masennusta, pakko-oireista häiriötä, paniikkihäiriötä, johon liittyy tai ei liity julkisten paikkojen pelko, sosiaalisten tilanteiden pelkoa, yleistynyttä ahdistuneisuushäiriötä ja traumaperäistä stressireaktiota. Se on todettu tehokkaaksi yleistyneen ahdistuneisuushäiriön hoidossa.
Paroksetiinin määritelty vuorokausiannos (DDD) on 20 mg. Alle 18-vuotiaiden ei tule käyttää paroksetiinia, sillä haittavaikutukset ovat heillä voimakkaampia. Yhdysvaltain oikeusministeriö nosti paroksetiinin kehittäjää Glaxo Smith Klinea vastaan haasteen 2011, koska GSK vastoin teettämiensä lääketestausten antamaa näyttöä markkinoi lääkettä erityisesti alle 18-vuotialle. GSK sopi haasteen 2012 ja maksoi sopimuksen mukaisesti kolmen miljardin dollarin korvaukset. Sopimuksen piirin kuului haasteita myös usean muun sen lääkkeen virheellisesti kohdistetusta mainonnasta.
Haittavaikutukset

Useammalla kuin yhdellä kymmenestä käyttäjästä esiintyy seksuaalisia toimintahäiriöitä, keskittymisvaikeuksia ja pahoinvointia.
1−10 %:lla ilmenee voimattomuutta, vapinaa, näön hämärtymistä, lihomista, kolesterolitason nousua, heitehuimausta, päänsärkyä, unettomuutta, uneliaisuutta, kiihtyneisyyttä, poikkeavia unia ja painajaisia, oksetusta, ripulia, ummetusta, suun kuivumista, ruokahaluttomuutta, haukottelua ja hikoilua.
Yhdellä käyttäjällä 100−1 000:sta ilmenee sekavuutta, ekstrapyramidaalisia häiriöitä, ihon ja limakalvojen mustelmia, aistiharhoja, muuttunutta glykeemisen tilan hallintaa (diabeetikoilla), sydämen tiheälyöntisyyttä, verenpaineen muutoksia, matalasta verenpaineesta johtuvaa huimausta seisomaan noustessa, virtsaamishäiriöitä, kutinaa ja ihottumaa.
Yhdellä käyttäjällä 1 000−10 000 esiintyy kouristuksia, persoonallisuusmuutoksia, kohonneita maksan entsyymiarvoja,  sydämen harvalyöntisyyttä, veren natriumpitoisuuden alenemista (etenkin iäkkäillä), liikkumispakkoa, nivel- ja lihassärkyä, levottomat jalat -oireyhtymää, maanisuutta, levottomuutta, ahdistusta, paniikkikohtauksia, veren kohonnutta prolaktiinipitoisuutta, maitovuotoa ja silmäterien laajenemista.
Harvemmalla kuin yhdellä 10 000 käyttäjästä on huomattu serotoniinimyrkytys (oireina kiihtyneisyys, sekavuus, hikoilu, aistiharhat, heijasteiden vilkkaus, lihasnykimätauti, tärinä, vapina ja nopea sydämensyke), vakavia ja mahdollisesti kuolemaan johtavia allergisia reaktioita, vakavia ihoreaktioita, ruoansulatuskanavan verenvuotoa, maksasairauksia, verihiutaleiden vähäisyyttä, antidiureettisen hormonin erityshäiriötä, äkillistä silmänpainetautia, kestoerektiota, raajojen turvotusta, nokkosihottumaa ja valoyliherkkyyttä.
Yleisyydeltään tuntemattomia haittavaikutuksia ovat itsemurha-ajatukset, aggressiivisuus, alttius luunmurtumille ja tinnitus.
Seroxat-lääkkeen myyntipakkauksia.
Turkin ja PKK:n konflikti

Turkin ja PKK:n konflikti on pitkään jatkunut aseellinen konflikti Turkin hallinnon ja Kurdistanin työväenpuolueen eli PKK:n välillä. Konfliktissa on saanut surmansa yhteensä 40 000–45 000 ihmistä. Konfliktin taustalla on kurdien itsenäistymishalut.
Konfliktin juuret ovat Osmanien valtakunnan hajoamisessa. Kurdeille luvattiin oma maa Sèvresin sopimuksessa vuonna 1920, mutta maa-alueet jaettiin Turkin, Syyrian, Iranin ja Irakin kesken Lausannen sopimuksessa vuonna 1923, mikä nostatti kurdit aseelliseen kapinaan ensi kerran. Turkki taannutti kapinan vasta vuonna 1938.
PKK aloitti vuonna 1984 sissisodan, jonka tarkoituksena oli itsenäisen Kurdistanin perustaminen. Turkki vastasi tekemällä kostoiskuja siviiliväestöä kohtaan, ja konflikti syveni nopeasti. PKK:n johtaja Abdullah Öcalan vangittiin vuonna 1999 ja samana vuonna hän tuomitsi konfliktin osapuolten voimankäytön. PKK julistikin pian yksipuolisen tulitauon joka kesti vuoteen 2004.
Vuosina 2009–2011 Turkin hallitus ja PKK kävivät salaisia neuvotteluja konfliktin ratkaisemiseksi, mutta neuvottelut katkesivat kiihtyneisiin taisteluihin. Konflikti oli verinen vuosina 2011–2012, jolloin yli 2 000 ihmistä sai surmansa. Vuonna 2013 osapuolet alkoivat jälleen neuvotella rauhasta ja liennytyksiä tapahtui.
Kurdien ja Turkin välit kiristyivät uudelleen heinäkuussa 2015 Suruçin pommi-iskun seurauksena. Syyriassa ja Irakissa kurdeja vastaan taisteleva Isis teki itsemurhaiskun Suruçin kaupunkiin, jossa joukko opiskelijoita oli kokoontunut keräämään avustusta Kobanên kaupungille Syyriaan. Turkki vastasi iskuun pommittamalla Isiksen sekä samalla kurdien asemia Syyriassa ja Irakissa. PKK vastasi ampumalla turkkilaisia poliiseja, minkä jälkeen Turkki lisäsi ilmaiskuja kurdien asemiin.
Veikko Hakulinen

| Veikko Hakulinen |
| --- | --- |
 Veikko Hakulinen Valkeakoskella 1978.
Henkilötiedot
Koko nimi:  Veikko Johannes Hakulinen
Syntynyt: 4. tammikuuta 1925 Kurkijoki, Suomi
Kuollut: 24. lokakuuta 2003 (78 vuotta) Valkeakoski, Suomi
Kansalaisuus:   Suomi
Uran tiedot
Lempinimi:  Haku-Veikko
Pituus:  173 cm
Seura:  Valkeakosken Haka
Laji:  maastohiihto, ampumahiihto
| Mitalit> Maa:   Suomi.Miesten maastohiihto. Olympialaiset  | Mitalit> Maa:   Suomi.Miesten maastohiihto. Olympialaiset  | Mitalit> Maa:   Suomi.Miesten maastohiihto. Olympialaiset  | Maa:   Suomi> Miesten maastohiihto. |
| --- | --- | --- | --- |
|  Kultaa | Oslo 1952 | 50 km |  |
|  Kultaa | Cortina d'Ampezzo 1956 | 30 km |  |
|  Kultaa | Squaw Valley 1960 | 4×10 km viesti |  |
|  Hopeaa | Cortina d'Ampezzo 1956 | 50 km |  |
|  Hopeaa | Cortina d'Ampezzo 1956 | 4×10 km viesti |  |
|  Hopeaa | Squaw Valley 1960 | 50 km |  |
|  Pronssia | Squaw Valley 1960 | 15 km |  |
| MM-kilpailut  | MM-kilpailut  | MM-kilpailut  |  |
|  Kultaa | Falun 1954 | 15 km |  |
|  Kultaa | Falun 1954 | 4×10 km viesti |  |
|  Kultaa | Lahti 1958 | 15 km |  |
|  Hopeaa | Falun 1954 | 30 km |  |
|  Hopeaa | Falun 1954 | 50 km |  |
|  Hopeaa | Lahti 1958 | 50 km |  |
|  Pronssia | Lahti 1958 | 4×10 km viesti |  |
Miesten ampumahiihto
| MM-kilpailut  | MM-kilpailut  | MM-kilpailut  |  |
|  Hopeaa | Seefeld 1963 | joukkuekilpailu |  |
Veikko Johannes ”Haku-Veikko” Hakulinen (4. tammikuuta 1925 Kurkijoki – 24. lokakuuta 2003 Valkeakoski) oli suomalainen maastohiihtäjä, kolminkertainen olympiavoittaja ja maailmanmestari. Urallaan Asikkalan Raikasta, Valkeakosken Hakaa, Jämsänkosken Ilvestä, Evon Metsäpoikia, Tampereen Hiihtoseuraa, Tampereen Pyrintöä ja Tampereen Mailaa edustanut Hakulinen kilpaili myös ampumahiihdossa, suunnistuksessa, hiihtosuunnistuksessa, maastojuoksussa ja soudussa SM-tasolla ja jatkoi uraansa veteraanisarjoissa.
Oslon talviolympialaisista Hakulinen muistetaan erityisesti 50 kilometrin voittoajastaan 3.33.33. Hän voitti Holmenkollenilla 50 kilometriä vuosina 1953 ja 1955, pikamatkan eli 18 kilometriä vuonna 1953 ja 15 kilometriä vuonna 1957. Hän sijoittui Holmenkollenilla vuonna 1950 18 kilometrin kilpailun kolmanneksi. Holmenkollen-mitali myönnettiin hänelle vuonna 1955.
Veikko Hakulinen valittiin Vuoden urheilijaksi ennätykselliset neljä kertaa vuosina 1952–1954 ja 1960. Hän sai Pro Urheilu -tunnustuksen vuonna 2000. Hakulinen astui sotapalvelukseen huhtikuussa 1943 alokkaaksi Laatokan Rannikkoprikaatiin Lahdenpohjaan ja sen jälkeen palveli Valamon saarella. Sotilasarvoltaan hän oli reservin kersantti ja ammatiltaan metsäteknikko. Hakulinen kuoli jäätyään juoksulenkillään auton alle vuonna 2003.
Kun Hakulisen syntymästä tuli kuluneeksi 85 vuotta 2010, paljastettiin hänen synnyinpaikkakunnallaan, nykyisin Venäjän Karjalaan kuuluvalla Kurkijoella hänelle omistettu muistolaatta. Helmikuussa 2017 hänet valittiin Hiihtomuseon pohjoismaisten hiihtolajien kunniagalleriaan.
Saavutukset > Olympialaiset

Oslo 1952 – kulta (50 km)
Cortina 1956 – kulta (30 km) ja kaksi hopeaa (50 km ja viesti)
Squaw Valley 1960 – kulta (viesti), hopea (50 km) ja pronssi (15 km)
Saavutukset > MM-kisat

Falun 1954 – 2 kultaa (15 km, viesti) ja kaksi hopeaa (30 km ja 50 km)
Lahti 1958 – kulta (15 km), hopea (50 km) ja pronssi (viesti)
Saavutukset > SM-kisat

Henkilökohtaisia SM-voittoja yleisessä sarjassa 4 kpl vuosina 1954–1963 ja SM-viestien 4×10 km mestaruuksia 5 kpl vuosina 1954–1964.
Saavutukset > Ampumahiihto

MM-kisat, Seefeld 1963 – hopea (joukkuekilpailu), kuudes (20 km)
Olympialaiset, Innsbruck 1964 – 15. (20 km)
MM-kisat, Elverum 1965 – viides (joukkuekilpailu), 31. (20 km)
Kirjallisuutta

Hakulinen, Veikko. Haku-Veikko, suurhiihtäjä Veikko Hakulisen muistelmat 1999
Kolkka, Sulo. Veikko Hakulinen, latujen valtias 1960
Äes

Kynnetyn pellon äestystä.
Äestä käytetään maanviljelyssä maan pehmentämiseen ja hienontamiseen kyntämisen jäljiltä, joskin joskus myös joutomaata voidaan äestää rikkaruohojen kasvun vähentämiseksi.
Äes itsessään on hyvin vanha keksintö, kenties peräisin jo 1100-luvulta, mutta se on aikojen saatossa muuttunut hyvin paljon, kun maatalous on kehittynyt. Ensimmäiset äkeet olivat mahdollisesti yksinkertaisia risukarhia eli risuäkeitä, jotka valmistettiin kiinnittämällä hyvin oksaisia puita yhteen ja joita sitten vedettiin vaikkapa hevosella pitkin peltoa. Karhi oli alun perin Savossa kehitetty suurkaskille soveltuva äestyyppi, mutta nimitystä käytetään nykyisinkin äkeen yleisnimenä jossain puolilla Suomea.
Nykyisin äestä vedetään traktorilla. Ennen traktoreita vetojuhtana käytettiin hevosia ja kaikkein varhaisimmassa maataloudessa härkiä.
Metsän uudistamisen yhteydessä avohakkuun jälkeen käytetään järeää, erityisesti metsäpohjan äestämiseen tarkoitettua pyörivää äestä, joka tekee 60–80 cm leveän ja 5–10 cm syvän vaon peittäen hakkuutähteet alleen, johon puun siemenet kylvetään tai taimet istutetaan.
Äestyyppejä

Äkeet jaetaan kahteen päätyyppiin, kultivaattoreihin eli syvä-äkeisiin ja varsinaisiin äkeisiin. Varsinaisten äkeiden työsyvyys ei ole niin suuri kuin kultivaattoreiden.
joustopiikkiäes eli S-piikkiäes
tasausäes
lapiorullaäes eli hankmo
lautasäes
rikkaäes
lautasmuokkain
metsä-äes
Reniumheksafluoridi

| Reniumheksafluoridi |
| --- | --- |

Tunnisteet
CAS-numero:  10049-17-9
PubChem CID:  66231
Ominaisuudet
Molekyylikaava:  ReF6
Moolimassa:  300,21
Ulkomuoto:  Keltainen neste
Sulamispiste:  18,5 °C
Kiehumispiste:  33,7 °C
Tiheys:  3,58 g/cm3
Liukoisuus veteen:  Reagoi veden kanssa
Reniumheksafluoridi eli renium(VI)fluoridi (ReF6) on reniumin ja fluorin muodostama epäorgaaninen molekyyliyhdiste. Yhdistettä käytetään elektroniikkateollisuudessa reniumohutkalvojen valmistamiseen.
Ominaisuudet, valmistus ja käyttö

Huoneenlämpötilassa reniumheksafluoridi on keltaista nestettä. Yhdiste reagoi veden kanssa hydrolysoituen reniumdioksidiksi (ReO2), perreniumhapoksi (HReO4) ja vetyfluoridiksi. Reniumheksafluoridi reagoi alkalimetallifluoridien kanssa muodostaen kompleksisia heptafluororenaatti(VI)- ja oktafluororenaatti(VI)suoloja (ReF7- ja ReF82-). Reniumheksafluoridi voidaan pelkistää muiksi reniumfluorideiksi, joissa reniumilla on alhaisempi hapetusluku.
Reniumheksafluoridia valmistetaan kuumentamalla reniumia ja fluoria 120–125 °C:n lämpötilassa.
Reniumheksafluoridia käytetään yhdessä volframiheksafluoridin tai molybdeeniheksafluoridin kanssa valmistettaessa kemiallisella kaasufaasipinnoituksella metalliohutkalvoja elektroniikka- ja lasersovellutuksia varten. Yhdiste pelkistyy vedyn vaikutuksesta 550–750 °C:n lämpötilassa reniumiksi.
Andrés Manuel López Obrador

| Andrés Manuel López Obrador |
| --- | --- |
 Andrés Manuel López Obrador vuonna 2020.
Meksikon presidentti
 1. joulukuuta 2018–1. lokakuuta 2024  
Edeltäjä:  Enrique Peña Nieto
Seuraaja:  Claudia Sheinbaum
Henkilötiedot
Syntynyt: 13. marraskuuta 1953 (ikä 71)  Macuspana, Meksiko
Kansalaisuus:   meksikolainen
Puoliso:  Beatriz Gutiérrez Müller
Tiedot
Puolue:  Movimiento Regeneración Nacional
 Nimikirjoitus
Aiheesta muualla
lopezobrador.org.mx
Andrés Manuel López Obrador (s. 13. marraskuuta 1953 Macuspana, Tabasco, Meksiko) on meksikolainen poliitikko. Hän toimi Meksikon presidenttinä vuosina 2018-2024. Tätä ennen hän on toiminut vuosina 2000–2005 Meksikon liittovaltiopiirin (Distrito Federal) päällikkönä (eli maan pääkaupungin Méxicon ”pormestarina”). Vuonna 2006 hän hävisi presidentinvaalit täpärästi ja kiistanalaisesti vastaehdokkaalleen Felipe Calderónille. Vuoden 2012 presidentinvaalit hän hävisi Enrique Peña Nietolle.
López Obrador voitti vuoden 2018 presidentinvaalit, ja hänestä tuli 1. joulukuuta 2018 Meksikon presidentti.
Hänet tunnetaan nimiensä ensimmäisistä kirjaimista muodostetulla kutsumanimellä Amlo.
Vuoden 2006 presidentinvaali

López Obrador erosi heinäkuussa 2005 Meksikon liittovaltiopiirin päällikön virasta asettuessaan vuoden 2006 presidentinvaaleissa vallankumouksellisen demokraattipuolueen (esp. Partido de la Revolución Democrática, PRD) johtaman liittoutuman Coalición Por el Bien de Todos (”Kaikille hyvää -koalitio”) presidenttiehdokkaaksi.lähde?
Istuva presidentti Vicente Fox kannatti vaalin toista pääehdokasta Felipe Calderónia , jota kuitenkin pidettiin karismattomana ja mahdollisuuksia voittoon heikkoina. Calderón kävi kuitenkin vasemmistolaista kilpailijaansa Andrés Manuel López Obradoria vastaan aggressiivisen kampanjan, jossa mustamaalasi tätä muun muassa yhdistämällä tämän televisiomainoksessa Venezuelan presidenttiin Hugo Cháveziin ja julistamalla, että López Obrador olisi vaara Meksikolle. Vaalilautakunta kielsi mainoksen, mutta Calderón tuomitsi kiellon sensuurina.lähde?
Vaalipäivän ääntenlaskennassa 2. heinäkuuta 2006 López Obrador oli ajoittain edellä ja julistautui jo voittajaksi, mutta Calderón teki puolestaan samoin. Vaalilautakunta ilmoitti, että tulos jäi sen asettaman 0,3 prosenttiyksikön virhemarginaalin sisään ja että 5. heinäkuuta aloitettaisiin virallinen laskenta. Virallisen tuloksen mukaan Calderón oli voittanut kilpailijansa 243 934 äänellä eli 0,58 prosentilla. Vaalien jälkeisenä päivänä vasemmistolainen lehti La Jornada kirjoitti väärinkäytösepäilyistä vaaleissa.lähde?
Myös yhdysvaltalainen tutkiva journalisti Greg Palast piti vaaleja vilpillisinä. Palastin The Guardianiin kirjoittaman artikkelin mukaan vasemmistolle eli Obradorille meneviä ääniä oli hylätty samaan tapaan kuin demokraateille meneviä ääniä Yhdysvaltain vuoden 2000 presidentinvaaleissa.
Vaalilautakunta ilmoitti 5. elokuuta laskevansa uudelleen 9,2 prosenttia äänistä 155 vaalipiirissä. Meksikon kaduilla osoitti ajoittain mieltään jopa 500 000 – 3 000 000 López Obradorin kannattajaa. Viimeisen tuloksen mukaan Calderón sai 14 916 927 ääntä ja López Obrador 14 683 096. Vaalilautakunta julisti Calderónin voittajaksi 5. syyskuuta 2006, hiukan ennen kuin vaali olisi jouduttu uusimaan.lähde?
López Obrador julistautui 20. marraskuuta 2006 maan ”lailliseksi” presidentiksi ja perusti 12-jäsenisen rinnakkaishallituksen. Hän lupasi myös rajoittaa Meksikossa suuryritysten valtaa ja ”uusfasistista harvainvaltaa”.
Vuoden 2012 presidentinvaalit

Heinäkuun 2012 presidentinvaaleissa Lopez Obrador taas hävisi ja presidentiksi valittiin Meksikon pitkäaikaisen aikaisemman valtapuolueen Institutionaalisen vallankumouspuolueen (PRI) ehdokas Enrique Pena Nieto. Vaalitappio aiheutti taas levottomuuksia ja syytöksiä väärinkäytöksistä, mutta ei kuitenkaan siinä määrin kuin edellisten vuoden 2006 vaalien jälkeen.
Meksikon presidenttinä

Andres Manuel Lopez Obrador voitti lopulta kolmannella kertaa presidentinvaalit heinäkuussa 2018 ja hän astui virkaansa 1.12.2018. Morena-puolueen ehdokkaana ollut Lopez Obrador oli ensimmäinen vasemmistolainen Meksikon presidentti 80 vuoteen.
Obrador vaati maaliskuussa 2019 Espanjan hallitusta ja paavia pyytämään anteeksi espanjalaisten valloittajien 500 vuotta sitten Meksikon alkuperäisväestöä kohtaan tekemistä väärinkäytöksistä. Espanja torjui vaatimuksen sanoen, ettei niin vanhoja asioita voida arvioida nykypäivän mittapuulla.
Korostaakseen vaatimattomuuttaan Obrador alkoi myydä 218 miljoonalla Yhdysvaltain dollarilla vuonna 2012 hankittua presidentin lentokonetta, 59 muuta lentokonetta ja 70 helikopteria.
Yksityiselämä

López Obradorin uskonnollisesta vakaumuksesta on käyty keskustelua hänen kampanjoidessaan. Osa lähteistä on väittänyt hänen olevan protestantti, kun taas toiset katolilainen. López Obrador itse sanoi vuonna 2018 olevansa "kristitty sanan laajimmassa merkityksessä". Meksiko on virallisesti sekulaari valtio, ja maan perustuslaki kieltää presidenttiä toimimasta uskonnollisena johtajana kuten esim. pappina.
Aiheesta muualla

Kuvia tai muita tiedostoja aiheesta Andrés Manuel López Obrador Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Ranska  BnF data  Saksa  Israel  Yhdysvallat  Tšekki  Puola  Vatikaani 
Tieteilijät:  CiNii 
Muut:  IdRef
Turbopolsa

| Turbopolsa |
| --- | --- |
 Silfver vuoden 2020 syyskuussa.
Henkilötiedot
Koko nimi:  Pierre Silfver
Syntynyt: 9. elokuuta 1998 (ikä 26)
Kansalaisuus:   Ruotsi
Ammatti:  Ammattipelaaja
Elektronisen urheilun pelaaja
Lempinimi:  Turururu, Turbop0lsa, Turbo
Pelaajanimi:  Turbopolsa
Aktiivisena:  2015–2023
Peli:  Rocket League
Pierre ”Turbopolsa” Silfver (s. 9. elokuuta 1998) on ruotsalainen ammattilaisuransa lopettanut Rocket League -pelaaja. Häntä pidetään laajalti yhtenä kaikkien aikojen parhaimmista pelaajista.
Ura

Turbopolsa pelasi uransa aikana lukuisissa joukkueissa, joista merkittävimmät olivat Gale Force eSports, NRG ja Team Envy. Hän on voittanut neljä Rocket League Championship Series -turnausta, joka on eniten kaikista pelaajista.
Deborah Kerr

| Deborah Kerr |
| --- | --- |
 Deborah Kerr elokuvassa Unohtumaton rakkaus (1957)
Henkilötiedot
Koko nimi:  Deborah Jane Kerr-Trimmer
Syntynyt: 30. syyskuuta 1921 Helensburgh, Skotlanti, Yhdistynyt kuningaskunta
Kuollut: 16. lokakuuta 2007 (86 vuotta) Suffolk, Englanti, Yhdistynyt kuningaskunta
Ammatti:  näyttelijä
Puoliso:  Anthony Bartley (1945-1959) Peter Viertel (1960-2007)
Näyttelijä
Aktiivisena:  1940-1986
Merkittävät roolit:  Täältä ikuisuuteen Unohtumaton rakkaus
Palkinnot
 Oscar-kunniapalkinto 1994 
Aiheesta muualla
IMDb 
Elonet
Deborah Kerr [ˈdebrə kɑː] (30. syyskuuta 1921 Helensburgh, Skotlanti – 16. lokakuuta 2007 Suffolk, Englanti) oli skotlantilainen näyttelijä. Hänelle myönnettiin vuonna 1994 Kunnia-Oscar yli 40 vuotta kestäneestä urastaan.
Ura

Hänet muistetaan muun muassa naispääosasta elokuvassa Täältä ikuisuuteen (From Here to Eternity, 1953), jonka "rantasuudelmakohtaus" oli aikoinaan kohuttu eroottisuutensa takia. Hänen muita kuuluisia elokuviaan olivat muiden muassa musikaali Kuningas ja minä (The King and I, 1956), Teetä ja sympatiaa (Tea and Sympathy, 1956), jonka roolin hän oli aiemmin tehnyt Broadwaylla, nunnan rooli elokuvassa Taivas tietää, Mr. Allison (Heaven Knows, Mr. Allison, 1957) ja Unohtumaton rakkaus (An Affair to Remember, 1957) jonka American Film Institute nimesi yhdeksi kaikkien aikojen romanttisimmista elokuvista.
Yksityiselämä

Deborah Kerr oli naimisissa kaksi kertaa, ja hänellä oli ensimmäisestä avioliitosta kaksi lasta. Hän kuoli 86-vuotiaana kärsittyään viimeisinä vuosinaan Parkinsonin taudista.
Aiheesta muualla

Wikimedia Commonsissa on kuvia tai muita tiedostoja aiheesta .
Deborah Kerr Internet Movie Databasessa. (englanniksi)
Deborah Kerr NNDB:ssä
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Israel  Yhdysvallat  Tšekki  Australia  Korea  Alankomaat  Puola 
Taiteenala:  Emmy Awards  MusicBrainz 
Henkilöt:  Deutsche Synchronkartei  Deutsche Biographie  Trove  Elonet  Yle 
Muut:  SNAC  IdRef
Molybdeenihappo

| Molybdeenihappo |
| --- | --- |

Tunnisteet
CAS-numero:  7782-91-4
PubChem CID:  82208
Ominaisuudet
Molekyylikaava:  H2MoO4
Moolimassa:  161,976 g/mol
Ulkomuoto:  Valkoinen tai kellertävä kiteinen aine
Sulamispiste:  300 °C
Tiheys:  3,1 g/cm3
Liukoisuus veteen:  Huono
Molybdeenihappo (MoO3·H2O tai H2MoO4) viittaa kemiassa molybdeenitrioksidin hydraatteihin. Molybdeenihapoksi voidaan kutsua joko valkoista tai hieman kellertävää monohydraattia tai keltaista dihydraattia (MoO3·2H2O tai H2MoO4·H2O)
Valmistus ja käyttö

Molybdeenihappoa voidaan saostaa sen suoloista eli molybdaateista, kuten natriummolybdaatista tai ammoniumheptamolybdaatista. Helpoiten muodostuu molybdeenitrioksidin monohydraatti ja dihydraattia muodostuu erityisesti typpihappoliuoksista pidemmän ajan kuluessa.
Molybdeenihappoa voidaan käyttää kemianteollisuuden prosesseissa katalyyttinä sekä lasitteiden ja keraamisten aineiden valmistuksessa.
Turner Glacier

Turner Glacier on Cumberlandin niemimaalla, Auyuittuqin kansallispuistossa, Baffininsaarella sijaitseva jäätikkö ja eräs valumakohta suurelle Pennyjäätikölle. Itse saari kuuluu hallinnollisesti Kanadalle ja on osa Nunavutin territoriota. Jäätikön sulamisvesi laskee idempänä sijaitsevaan Summit Lake -järveen, jonka ylemmästä ja jäätikön laskupaikan lähellä olevasta osasta käytetään yksinkertaisesti nimeä ”Glacier Lake”.
Jäätikön läheisyydessä olevia vuoria ovat Mount Brynhild, Mount Alvit, Iviangernat Mountain, Mount Asgard ja Mount Loki.